ASIAN บวกเกือบ 14% หลังกำไร Q1 โตแกร่ง
ASIAN บวกเกือบ 14% หลังกำไร Q1 โตแกร่ง ล่าสุด ณ เวลา 16.03 น.อยู่ที่ 8.30 บาท บวก 1.00 บาท หรือ 13.70% สูงสุดที่ 8.45 บาท ต่ำสุดที่ 7.15 บาท มูลค่าการซื้อขาย 323.68 ล้านบาท ด้าน โบรกฯ แนะซื้อ ชูเป้า 9.40 บาท มองผลประกอบการยังเติบโตต่อเนื่อง
17 พ.ค. 2560

ผู้สื่อข่าวรายงานว่า ราคาหุ้นบริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ล่าสุด ณ เวลา 16.03 น.อยู่ที่ 8.30 บาท บวก 1.00 บาท หรือ 13.70% สูงสุดที่ 8.45 บาท ต่ำสุดที่ 7.15 บาท มูลค่าการซื้อขาย 323.68 ล้านบาท ขณะที่ดัชนีหุ้นโดยรวมบวก 0.15% โดยราคาหุ้น ASIAN ปรับตัวเพิ่มขึ้น 2 วันติด นับตั้งแต่ราคาอยู่ที่ 6.30 บาท เมื่อวันที่ 16 พ.ค.60

ขณะที่บล.ดีบีเอสฯ ระบุในบทวิเคราะห์ แนะนำซื้อ ASIAN ราคาเป้าหมาย 9.40 บาท/หุ้น โดยใช้ P/E ที่ 12 เท่า ถือว่าไม่แพงเมื่อเทียบกับการเติบโต 83% ในปีนี้ และกำไรไตรมาส 1 นี้คิดเป็นถึง 37.32% ของกำไรที่ประเมินไว้ทั้งปีที่ 284 ล้านบาท ถือว่าผลประกอบการค่อนข้างดีแม้ว่าช่วงต้นปีจะยังไม่ใช่ช่วงที่ดีที่สุดของปี
โดยกำไรออกมาดีอยู่ที่ 106 ล้านบาทดีกว่าไตรมาส 1/59 ที่ 10.79 ล้านบาทหรือเพิ่มขึ้นเกือบ 10 เท่าจากปีก่อนที่เป็นฐานต่ำ เป็นผลมาจากยอดขายเพิ่มขึ้น 25% เทียบช่วงเดียวกันของปีก่อน และอัตรากำไรขั้นต้น(GPM) ที่เพิ่มขึ้นจากไตรมาส 1/59 ที่ 8.6% และไตรมาส 4/59 ที่ 9.3% เป็น 12.20% ถือว่าเป็นระดับอัตรากำไรที่สูงมากเป็นประวัติการณ์ นอกจากนี้ยังไม่มีการตั้งสำรองในไตรมาสนี้ต่างจากปีก่อน ส่งผลให้อัตรากำไรสุทธิทรงตัวที่ 4.3% มาต่อเนื่อง 2 ไตรมาสแล้ว ถือว่าดีกว่าอัตรากำไรสุทธิปีที่แล้วที่ 1.68% ค่อนข้างมาก
ทั้งนี้ GPM ที่เพิ่มขึ้นเป็นผลมาจากการปรับเพิ่มราคาขายในส่วนของกุ้ง ปลาหมึกและทูน่า ซึ่งการเพิ่มราคาคาดว่าจะส่งผลบวกต่อเนื่องมายังไตรมาส 2 ในขณะที่ยอดขายที่เพิ่มขึ้นเป็นผลจากปริมาณการขายอาหารสัตว์เลี้ยงและอาหารสัตว์น้ำเพิ่มขึ้น ซึ่งทั้งธุรกิจอาหารสัตว์เลี้ยงและอาหารสัตว์น้ำโดยปกติเป็นธุรกิจที่มีอัตรากำไรดี โดยในไตรมาส 1 ธุรกิจอาหารสัตว์เลี้ยงรายได้เพิ่มขึ้น 90% เทียบช่วงเดียวกันของปีก่อน และเพิ่มขึ้น 16% จากไตรมาสก่อน มาอยู่ที่ 630 ล้านบาท ในขณะที่รายได้ธุรกิจอาหารสัตว์น้ำเพิ่มขึ้น 44% เทียบช่วงเดียวกันของปีก่อน และลดลง16% จากไตรมาสก่อน เป็นผลจากฤดูกาลอยู่ที่ 323 ล้านบาท
ขณะที่คาดว่าแนวโน้มผลประกอบการยังเติบโตได้ต่อเนื่องในช่วงที่เหลือของปี แม้ว่าโดยปกติแล้วไตรมาส 2 อาจจะชะลอลงบ้างเล็กน้อยตามฤดูกาล แต่เชื่อว่าผลประการในปีนี้จะไม่ผันผวนเช่นเดียวกับปีก่อน จากสัดส่วนรายได้อาหารสัตว์เลี้ยงที่เพิ่มขึ้นโดยไตรมาส 1 เพิ่มขึ้นมาเป็น 25% ของรายได้รวมแล้ว สูงกว่าที่เราเคยประเมินไว้ที่ 18% ของรายได้รวม นอกจากนี้โดยปกติบริษัทจะกลับมาเติบโตอย่างมีนัยสำคัญในไตรมาส 3 และไตรมาส 4 ที่เป็นช่วงที่ดีที่สุดของปี
ทั้งนี้คาดว่ากำไรปีนี้จะเติบโต 83% ในปีนี้ และยังมีโอกาสโตในปีถัดๆไปจากเป้าหมายรายได้ของบริษัทที่วางเป้าโต 50% ใน 3 ปี รวมถึงเป้าหมาย GPM ที่มีโอกาสเพิ่มขึ้นมาที่ 10%-12% จาก 8.5% ในปีก่อน ส่วนอัตราผลตอบแทนเงินปันผลปีนี้ประเมินไว้อยู่ที่ 6.40%